Broj: 711-I-360-M-13/19-02-18

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Nikoline Brnjac, državne tajnice u Ministarstvu mora, prometa i infrastrukture, za davanjem mišljenja Povjerenstva,** na 37. sjednici, održanoj dana 1. veljače 2019.g,. daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnica Nikolina Brnjac može za vrijeme obnašanja dužnosti državne tajnice u Ministarstvu mora, prometa i infrastrukture, obavljati znanstvenu i edukacijsku djelatnost u znanstveno- obrazovnoj ustanovi, na temelju ugovora ili sporazuma o obavljanju znanstvene i edukacijske djelatnost te za navedene poslove primati naknadu.**
2. **Na temelju članka 13. stavka 4. ZSSI-a, dužnosnica je obvezna u izvješću o imovinskom stanju prijaviti Povjerenstvu prihode stečene na temelju obavljanja znanstvene i edukacijske djelatnosti iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je Nikolina Brnjac , državna tajnica u Ministarstvu mora, prometa i infrastrukture. U knjigama ulazne pošte zahtjev je zaprimljen 24. siječnja 2019. pod poslovnim brojem 711-U-505-M-13/19-01-4, povodom kojeg se vodi predmet broj M-13/19.

Člankom 3. stavkom 1. točkom 6. ZSSI-a propisano je da su zamjenici ministara dužnosnici u smislu navedenog Zakona. Povjerenstvo ukazuje da je Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te se na iste primjenjuju odredbe ZSSI-a, a sukladno odredbama Zakona o izmjenama i dopunama Zakona o sustavu državne uprave („Narodne novine“ broj 93/16.), sukladno kojem je pojam „zamjenik ministra“ zamijenjen pojmom „državni tajnik“. Stoga je Nikolina Brnjac povodom obnašanja dužnosti državne tajnice u Ministarstvu mora, prometa i infrastrukture, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da moli mišljenje Povjerenstva u vezi spojivosti obavljanja funkcije državne tajnice i rada u ustanovi iz sustava visokog obrazovanja u svojstvu izvanrednog profesora kao dopunski rad kod drugog poslodavca u Zakonom o radu dopuštenom broju sati.

Uvidom u Registar dužnosnika utvrđeno je da je Nikolina Brnjac stupila na dužnost državne tajnice u Ministarstvu mora, prometa i infrastrukture 15. ožujka 2017.

Uvidom u Izvješće o imovinskom stanju koje je dužnosnica Nikolina Brnjac podnijela Povjerenstvu 17. travnja 2017. povodom stupanja na dužnost državne tajnice u Ministarstvu mora, prometa i infrastrukture, utvrđeno je da istu dužnost obnaša profesionalno, a u dijelu Izvješća u kojem se navode podaci o poslovima koje je dužnosnica obavljala 12 mjeseci prije stupanja na dužnost, dužnosnica je navela da je od 1. lipnja 2002. do 14. ožujka 2017. bila zaposlena kao izvanredni profesor na Fakultetu prometnih znanosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Sukladno članku 91. stavku 1. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04., 02/07., 46/07., 45/09., 63/11., 94/13., 139/13., 101/14. i 60/15.), izvanredni profesor je jedno od znanstveno-nastavnih zvanja.

Člankom 103. stavkom 5. navedenog Zakona propisano je da nastavnik ili znanstvenik tijekom obavljanja javne dužnosti na koju je imenovan ili izabran (npr. nastavnik ili znanstvenik izabran u Hrvatski sabor, dužnosnik kojeg je na dužnost imenovao Sabor, predsjednik Republike, Vlada ili Ustavni sud, župan, podžupan, gradonačelnik i zamjenik gradonačelnika Grada Zagreba) odnosno radi čijeg je obavljanja sklopio odgovarajući ugovor, može obavljati nastavu i baviti se znanstvenim radom na visokom učilištu ili u drugoj znanstvenoj organizaciji tako da s visokim učilištem ili drugom znanstvenom organizacijom zaključi odgovarajući ugovor.

Obavljanje znanstveno-nastavne djelatnosti u zvanju izvanrednog profesora na temelju ugovora sklopljenog s fakultetom ili drugom znanstveno-obrazovnom ustanovom, nedvojbeno predstavlja obavljanje znanstvene i edukacijske djelatnosti u smislu članka 13. stavka 3. ZSSI-a.

Stoga dužnosnica Nikolina Brnjac uz profesionalno obnašanje dužnosti državne tajnice u Ministarstvu mora, prometa i infrastrukture, može istovremeno obavljati znanstveno-nastavnu djelatnost na znanstveno-obrazovnoj ustanovi, na temelju ugovora ili sporazuma u kojem je jasno naznačena vrsta djelatnosti koju obavlja dužnosnica te za navedenu djelatnost primati naknadu.

Slijedom navedenog, Povjerenstvo je dalo mišljenje kao što je navedeno u izreci ovog akta.

Pored navedenog u izreci ovog mišljenja, Povjerenstvo smatra potrebnim napomenuti da povodom obnašanja dužnosti državne tajnice u Ministarstvu mora, prometa i infrastrukture, Nikolina Brnjac nije član Vlade Republike te joj stoga nije potrebno odobrenje Vlade Republike Hrvatske za obavljanje druge javne ili profesionalne djelatnosti, u smislu članka 3. stavka 3. Zakona o Vladi Republike Hrvatske („Narodne novine“ broj 150/11. i 119/14.). Isto tako Povjerenstvo ima na umu da niti jednim propisom nije propisano radno vrijeme dužnosnika.

No, sukladno članku 5. stavku 1. ZSSI-a, dužnosnica u obnašanju javnih dužnosti mora postupati savjesno i odgovorno, čuvajući vlastitu vjerodostojnost i dostojanstvo povjerene im dužnosti te povjerenje građana. S druge strane, sukladno članku 103. stavku 1. Zakona o znanstvenoj djelatnosti i visokom obrazovanju, nastavnici su dužni uredno izvršavati nastavne i druge obveze sukladno općim aktima visokog učilišta te ispunjavati obveze u odnosu na znanstveni, umjetnički i stručni rad koji obavljaju na visokom učilištu.

Povjerenstvo ujedno ukazuje da su, sukladno članku 107. stavku 1. Zakona o znanstvenoj djelatnosti i visokom obrazovanju, izvori financiranja visokih učilišta, pored ostalih, državni proračun Republike Hrvatske te prihodi od znanstvenih, istraživačkih, umjetničkih i stručnih projekata, znanstvenih i stručnih elaborata i ekspertiza.

Moguća je situacija da predmetna znanstveno-obrazovna ustanova u kojoj dužnosnica namjerava obavljati znanstvenu i edukacijsku djelatnost (tim više ako se radi o Fakultetu prometnih znanosti na kojem je dužnosnica obavljala djelatnost prethodno stupanju na dužnost) sudjeluje u natječaju za dodjelu sredstava iz državnog proračuna, koji se provodi u ministarstvu u kojem dužnosnica obnaša dužnost ili da ministarstvo u kojem dužnosnica obnaša dužnost zatreba usluge stručne ili znanstvene ekspertize, koje nudi na tržištu ustanova u kojoj će dužnosnica obavljati predmetnu znanstveno-nastavnu djelatnost.

U tom slučaju, ukoliko bi dužnosnica imala mogućnost sudjelovati u donošenju ili provedbi odluka o izboru ustanove kojoj će se dodijeliti sredstva ili s kojom će Ministarstvo stupiti u poslovni odnos, Povjerenstvo upućuje dužnosnicu da se u takvim situacijama izuzme iz takvih postupaka i donošenja odluka.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Nikolina Brnjac, elektronička dostava
2. Objava na internetskoj stranici Povjerenstva
3. Pismohrana